**Tájékoztató a kerület fásítási feladatairól**

Az alábbiakban elemzem a zöldfelület gazdálkodás alapelveit, amelyben legfontosabb helyet a fák foglalják el.

Pesterzsébet közterületein 20.000 db ­+- 10% fa található. A fák gondozása során átlagosan 4-5 évente kerül sor gallyazásra, ifjításra. Éves átlagban 250 – 350 db fa kerül kivágásra. A kivágott fák minden esetben balesetveszélyes, elpusztult egyedekből állnak. A fák pótlása eddigi gyakorlatunk alapján éves viszonylatban 200 – 250 db csemete kiültetésével valósult meg. Ez alól kivétel a 2015-ös év, amikor költségvetési okokból az ültetések elmaradtak.

**Pesterzsébet közterületi fáinak állapota**

A fák életkora megfelelő körülmények között igen magas: fehér akác elérheti a 200-250 évet is, és ugyanígy a nyárfák is hasonló életkort érhetnek meg.

Pesterzsébeten a fák állapota erősen sérült, sőt egy részük kifejezetten balesetveszélyes. Ismételt visszavágással a közvetlen balesetveszély elháríthatjuk, ez viszont nem megoldás a problémára. A gyökérzet – az állandó sérülés, kicsi élettér miatt kritikus állapotú, a fák törzse a külső behatások okozta sérülések miatt nem egészséges. A sérült beteg fák nagytömegű lomkoronája nem képes a szélnyomást egyensúlyozni: kidőlhet, nagyobb ágak leszakadhatnak róla.

Pesterzsébet utcáin, lakótelepein található fák életkora átlag 20-60 év. Ez a kor a fák káros külső behatásai miatt már elöregedett egyedeket takar. Vannak rövid és hosszú élettartamú fajok, de hogy ténylegesen meddig él egy fa, azt a környezeti tényezők erősen befolyásolják. A néhány évtizednyi élettartamú nemes nyárfák mostoha körülmények között már húsz éves korukban pusztulásnak indulnak.”

Tapasztalatból tudjuk, hogy a lombos fák közül az ún. „keményfák” (pl. platán) általában lassabban nőnek és hosszabb ideig maradnak életben, mint az igen gyorsan növő „puhafák”(zöldjuhar, nyárfa).

Pesterzsébet közterületein az egyes fák esetében elöregedett egyedeknek számítanak: nyárfák, zöldjuhar, ecetfák, ostorfák, ezüst juharokat.

Leggyakoribb betegségek:

* korona rész száradása
* gyökérnyak pudvásodása, odvak kialakulása
* törzs elágazásánál korhadó foltok kialakulása
* törzsön, gyökérnyaknál, nagyobb ágaknál gombák megjelenése, amelyek a belső pudvásodást jelzik
* korábbi ifjítások után beforrt sebek pudvásodása – szemel nem látható
* gyökér átvágása közúti munkák során

**Fásítási programok elkészítése**

Pesterzsébet fasoraiba új, várostűrő fafajokat, fajtákat kell telepíteni, melyek megfelelnek az alábbi követelményeknek:

* az utcában kiépített elektromos vezeték hálózatot (vezetéktől mért távolság 1 métert nem haladhatja meg). Biztonsági övezetbe tilos olyan fát telepíteni, amely fa végleges korában zavarhatja a vezetékeket.
* figyelembe kell venni az ingatlanba vezető közműhálózatot: gáz-, víz- és csatornahálózatot, ahol a vezeték mentén nem lehet fákat ültetni.
* BKV kezelésében lévő felsővezetékek, valamint az úttest űrszelvényébe a fák gallyai nem nőhetnek bele: szemetest autók, buszok, teherautók biztonságos közlekedése érdekében
* zöldsáv szélessége, és távolsága az ingatlantól
* zöldsáv szennyezettsége

A fasori fák fajtaválasztéka az utóbbi évtizedekben jelentősen bővült. Figyelembe véve a fa végleges formáját, méretét az alábbi fafajok telepítése javasolt:

* Acer campestre “Nana” – gömbkoronájú mezei juhar
* **Acer platanoides “Globosum” – gömbjuhar**
* Catalpa bignoides “Nana” – ernyőskoronájú szivarfa
* Cerasus mahaleb – sajmeggy
* Cerasus serrulata ‘Kanzan’ – díszcseresznye
* Cerasus serrulata ‘Pink Perfection’ – díszcseresznye
* Cerasus serrulata ‘Shirotae’ – díszcseresznye
* Cercis canadensis – júdásfa
* Cercis siliquastrum – júdásfa
* **Fraxinus excelsior “Nana” – gömbkőris**
* **Fraxinus ornus “Mecsek” – mecseki virágos kőris**
* **Koelreuteria paniculata – csörgőfa**
* Malus x adstringens “Hopa” – díszalma
* Malus baccata “Street Parade” – bogyós díszalma
* Malus x purpurea “Eleyi” – pirosvirágú díszalma
* **Prunus cerasus “Umbraculifera” – gömbmeggy**
* Prunus fructicosa “Globosa” – gömb-csepleszmeggy
* Robinia hispida – rózsás akác
* Robinia luxurians – mirigyes akác
* **Robinia pseudoacacia Umbraculifera -gömbakác**
* Tilia tomentosa “Bori” – kiskoronájú ezüst hárs
* Tilia tomentosa “Teri” – kiskoronájú ezüst hárs

Pesterzsébeten a kiemelt szövegű fák ültetése történik 2005 óta. A többi javasolt fa kiültetése a fák érzékenysége miatt nem javasolt. (Klíma, szennyezettség, betegségek iránti érzékenység.)

**A kiültetetés és a fák gondozása**

Fasori fákat kizárólag lakossági kérésre ültetünk, amely során az igénylő írásban vállalja a fa gondozását, elsősorban locsolását.

Ültetési időszaknak leginkább a késő ősz felel meg, mert a téli csapadékot a csemete megkapja, és el tud indulni a fa gyökérzeti fejlődése.

Ültetés 80\*80-as fagödörbe, karóval, tápanyag kihelyezésével (dudarit, szarvasmarhatrágya), valamint ültetési utáni locsolással történik.

Ültetési helykiválasztásakor nem javasolt a régi fahelyek megválasztása. Sajnos az esetek nagyészében a lakó az előző fa helyére kéri az ültetendő fát – ilyenkor a kérését teljesítjük.

Az elültetett fákat 5 évig – a gyökérzet megfelelő kifejlődéséig locsolni kell. Őszi – tavaszi időszakban heti egy, a nyári hőségben heti két alkalom javasolt legalább 20 liter vízmennyiséggel. Az öntözés hiánya, illetve a csekély vízmennyiségű locsolás esetén a facsemete elpusztul. A cserjék és fák körül fatányért kell kialakítani, mely az esőzések alkalmával megakadályozza az esővíz elfolyását, ezáltal csökkentve a talajeróziót. Gyakori hiba, amikor a fa gondozói a meleg, kora tavaszi időszakban megfeledkeznek a locsolásról. Ilyenkor a fejlődésnek indult gyenge gyökérzete elpusztul, nehezen tudja a fa kiheverni az elszáradást.

A kiültetést követően a fák egészségi állapotát jelentősen befolyásolják az őket ért stressz hatások: levegő szennyezettsége, forróság, erős napsugárzás, és a megjelenő kártevők és betegségek.

Kórokozó vagy kártevő megjelenése esetén, amennyiben indokolt, növényvédelmi kezelésben kell részesíteni a fát. A fasorfenntartás munkálatai során évente 2-3 alkalommal a kártevők megjelenésétől függően végeztetünk növényvédelmi kezeléseket platán és vadgesztenyefákon. A platánfák apiognomóniás levélbetegsége és csipkéspoloska ellen, a vadgesztenyefák esetében guignardiás levélfoltosság és levélaknázómoly ellen szükséges védekezni. A munkálatokat jelentős szakmai tapasztalattal és saját „megfigyelő rendszerrel” rendelkező külső vállalkozóval végeztetjük. Lakossági panasz esetén levéltetű elleni permetezéseket rendelünk meg.

A zöldsávok gyommentesítését a gyomnövényeken fejlődő vagy áttelelő kórokozók és kártevők mentesítése, a talaj szellőzöttségének javítása, valamint a felső rétegének talajlazítása érdekében kell végezni.

Fiatal fák esetében – főleg különösen érzékeny egyedek esetén: magnólia, júdásfa, gömbginkó – rendszeresen pótoljuk a fajta igényeinek megfelelően a talaj tápanyagtartalmát, illetve szükség esetén javítjuk a talaj kémhatását.

A fák gondozása során különösen oda kell figyelni a téli sózások káros hatásaira, amelyek sokszor a fák pusztulását eredményezi. A téli útszóró só helyett csak környezetbarát szóró anyagot használunk, amely hatása nem éri utol a jól ismert útszóró só hatását, de megkíméli a zöldfelületek növényzetét.

**Összegzés - javaslatok**

Kerületünk érdeke a környezettudatos fásítási programok ápolása, és támogatása. A tavalyi katasztrofális viharban közel 337 fa dőlt ki, illetve kellett balesetveszély miatt kivágni. E mellett közel 1600 fa sérült meg, amelyen az ápolási munkákat elláttuk, de sok méretes fánk esetében a nagy törési felület miatt további károsodások várhatók.

Javasolom az éves fásítási programot – az őszi elmaradt ültetések miatt – 2016-ban két alkalommal teljesíteni: tavaszi és őszi faültetés megszervezésével.

Kerületünk egyesületeinek bevonásával, illetve gyermekprogramok megvalósításával javasolom egy-egy faültetést követően gondozási tervet készíteni, és az ültetők által megszervezni a locsolásokat, egyéb gondozásokat.

Idős fasorok egyedeinek pótlása igen nehéz feladat. Leghelyesebb, bár a gyakorlatban nehezen megvalósítható, ha az elöregedett és balesetveszélyes fasort eltávolítjuk és előnevelt, többször átültetett, fasori fákkal pótoljuk. Az ültetést követő egy évben a fák kiemelten fogják díszíteni utcáinkat. A fasor rendszeres és tervszerű tovább gondozása nélkül ilyen kaliberű feladatot nem szabad megkezdeni. A nyári locsolások, és tápanyag utánpótlások nélkülözhetetlen elemi a fasor létrehozásának és megtartásának.

Ne felejtsük el, hogy az erőteljesen visszavágott, csonkolt fák esztétikai értéket nem képviselnek, de az idősödéssel veszélyt jelenthetnek környezetükre. A lakosság aggódását, félelmeit komolyan kell venni, és a fasorok fiatalítását, cseréjét meg kell kezdeni.

**Budapest, 2016. január 21.**

**Adorján Csilla**

intézményvezető

Mellékletek:

* Fák haszna és szerepe a környezetvédelemben (részlet a Beszámoló a júliusi 8-án kitört vihar következményeiről szóló beszámolóból).
* Fasorfenntartás – 2015.

**Beszámoló a július 8-án kitört vihar következményeiről,**

**és a katasztrófa helyreállításáról**

**…..**

**6/1. A fák haszna, és szerepe a környezetvédelemben:**

Oxigéntermelés, és a szén-dioxid feldolgozása

A közfigyelem általában a fák oxigéntermelő képességére irányul. Ennél azonban nagyobb szerepet játszik a szén-dioxidot feldolgozó képesség. Közismert probléma az üvegházhatás, amely a szén-dioxid feldúsulását és emiatt a globális éghajlat változását okozza. Egy 50 éves fa 50 kg oxigént termel és 68,75 kg CO2-t dolgoz fel egy vegetációs időszakban.

Szennyező anyagok lekötése

A légszennyező anyagok egy részét a fák lombtömege képes lekötni. A szűrő úgy működik, hogy a szilárd szennyező anyagok (porszemcsék a hozzájuk tapadó nehézfémekkel, a korom, olajszármazékok, azbeszt, stb.) megülepednek a leveleken. Az esővíz a szennyeződést időnként lemossa, és a szűrő levélfelület újra üzemképes. Egy 50 éves fa kapacitása 405 kg szennyezés kiszűrése 1 év alatt.

A klíma javítása

A fák párolgásukkal hatnak környezetükre. A nyári melegben párolgásuk folytán lehűtik a levegőt, amely nehezebb a házak között felizzott levegőnél, így azzal kicserélődik. Ez a kicserélődés a jótékony szél, amely lehűti a várost és kifújja levegőjéből a port és az egyéb szennyeződéseket. (Átszellőzés.)

Itt kell meg megemlítenünk az árnyékhatást, mint a fák közismert szolgáltatását.

Védelem a zaj ellen

Műszeres mérések igazolják, hogy a háromszintes növényfal (pázsit, cserjék és fák) jobban véd a zajtól, mint a téglafal. Ennek oka a növény tulajdonságában rejlik. A levelek közti légréteg maga is szigetel, a levelek rugalmas ellenállása hangtompító. Ezen felül létezik az elfedő zaj, vagyis a levelek zizegése, amely pihentető hatású zajcsökkentő tényező.

Védelem a rázkódások, rezgések hatásai ellen

A városi utak forgalma rázkódásokkal, rezgésekkel jár, amelyek a kemény burkolatú utak esetén átterjednek a házakra, és azok vakolatát, majd falát megrepesztik. Az utak melletti fák gyökérzete a burkolat folytonosságát megszakítja, ezáltal csökkentve a házak állagromlását.

Talajvédelem

Ahol a növényeket kipusztítják, ott elpusztul a termőföld. A termőtalaj védelme és vízháztartásának megóvása egyaránt megkívánja a fák, a növényzet jelenlétét. Kiemelt szakmai feladat a rézsűk, fenntartása: lásd Alsó-Vízisport utca.

Műtárgyvédelem

A növény táji értéke, és az élővilág helyszíne

**6/2. A fák káros hatásai**

Nem szabad figyelmen kívül hagyni a **fák káros hatásait** sem. Erről szól nagyon sok ingerült lakossági bejelentés is:

* a fa gyökérzete felnyomja a kerítést – megrepeszti a betont
* a fa gyökérzete belenő a közműbe, illetve az ingatlanba – sokszor a pincében fellelhetők a gyökerek
* az utcán futó vezetékek miatt a kisebb méretű fa gallyazásáról is gondoskodni kell
* a fa gallyai ránőnek a tetőre
* levelének összegyűjtése nagy költségekbe kerül, amit nem tud a lakó kifizetni
* a levelek összegyűjtése, a levelek ereszből való kitakarítása nehézséget, gondot okoz.
* FKF Zrt. gyűjtő autói, valamint a BKK. autóbuszai sérülnek az intenzív növekedésű fák miatt.

Pesterzsébet fasoraiba olyan intenzív növekedésű fák kerültek, amelyek miatt az ott lakók aggódnak (sokszor jogosan), viszont a fák egészségesek, kivágásra nem kerülnek. Növekedési intenzitása különösen erős:

zöldjuhar, nyárfák, ostorfa, ecetfa, eperfa, hársfák.

Növekedési intenzitása közepes, de az évek során az utcákban található zöldfelületet kinőtte:

platán, gesztenye, ezüstjuhar

**Fasorfenntartás – 2015.**

1. **A fák és az utcaszerkezet**

Pesterzsébet utcaszerkezete és az egyre bővülő közművesítés elengedhetetlenné teszi a zöldsávokban található fák rendszeres karbantartását. Mára minden utca aszfaltozott, aminek következménye a zöld sávok méretének drasztikus csökkenése. A korábban ültetett nagyméretű fáknak mára már nem maradt elég hely a zöldsávban: mind a gyökérzete, mind lombkoronája kinőtte a biztonságosnak mondható életteret: ilyen fák pl.: japán akác, zöld juhar, ecetfák, eperfák, ezüst juhar, fehér akác…stb.. Életben maradásért küzdve sok esetben fölnyomják a járdát, az útszegélyt. A közművek kiépítésekor rendszeresen elvágásra kerülnek a fák gyökerei, az újabb és újabb vezetékhálózatok kapcsán belevágnak a fák lombkoronájába, amelyek így féloldalassá válnak, mindezek a jelenleg oly gyakori szélsőséges időjárási viszonyok között újabb kockázati tényezőt vonnak maguk után.

1. **Fasori munkák elsődleges indítékai**

A fasorfenntartás alapját a lakossági bejelentések, FKF Zrt., BKK jelzései és az ELMŰ által tett bejelentések adják, de mindezek mellett amennyiben az anyagi lehetőségek megengedik utcák, utcaszakaszok, esetleg parkok, lakótelepek egységes karbantartására is sor kerül.

1. **Lakossági és egyéb bejelentések kezelése**

A lakossági bejelentések a Szociális Foglalkoztatóhoz érkeznek személyesen, levél, email vagy esetenként telefonos formában. Többségében ragaszkodunk a bejelentés valamilyen írásos formájához.

Társasházak esetében mindig a közös képviselők által közvetített bejelentéseket kérünk, a későbbi vitás helyzetek elkerülése végett.

A bejelentéseket mindig helyszíni szemle során vizsgáljuk ki. A kertészeti vezető személyesen veszi fel a fák adatait, és ellenőrzi a bejelentés valódiságát, illetve szükségességét.

A helyszíni szemle során figyeljük a fa általános egészségi állapotát. Külön figyelmet fordítunk a gyökérnyaki rész, a törzs és a korona állapotára. Figyeljük a közműbekötések távolságát a fától, a korona ágszerkezetének elhelyezkedését az épületekhez, vezetékekhez, űrszelvényhez képest. Rejtett betegségek, kártevők jeleit is keressük a fákon, mint pl. tapló, bekorhadt korábbi sebfelületek, szú rágta lyukak…stb.. Mindezeket együttesen szemlélve kerül megállapításra az elvégzendő munkálat. A sürgős eseteket azonnal kivizsgáljuk, egyéb esetben a helyszíni szemle 1-2 hét elcsúszással is történhet, a bejelentések nagy száma és az egyéb elvégzendő munkák miatt.

Ezt követően kerül sor a szükséges munkálatok megrendelésére baleset veszélyességi sorrendjük megállapítása mellett. A Balesetveszélyes fákat azonnal megrendeljük, illetve a megrendeléskor külön kiemeljük őket.

Igyekszünk szem előtt tartani a bejelentők kérését, de a fás szárú növények védelméről szóló 346/2008. (XII. 30.) Korm. rendeletben foglaltak szerit járunk el. Célunk, hogy megőrizzük a kerület kertvárosi jellegét minél több fa megtartásával.

1. **Fasori munkák elvégzésének menete**

A földről, esetleg egy teleszkópos fűrésszel elvégezhető munkálatokat a Szociális Foglalkoztató munkatársai végzik, így jelentős összeget megspórolva a kerületnek.

A kosaras gépről végzendő munkálatok kerülnek megrendelésre külső vállalkozótól. A megrendelést általában 30 napon belül teljesítik. Első feladatuk a fák gallyazása, ifjítása, kivágása, majd a zöldhulladék aprítékolása, és komposztálóba történő szállítása – illetve a Szociális Foglalkoztató által megjelölt címre történő kihelyezése (kutyafuttatók, cserjék alá).

A vállalkozóval minden előző év decemberében közbeszerzés eljárás során kötünk szerződést a rendelkezésünkre álló keretösszeg mértékéig, így az év folyamán folyamatosan meg tudjuk rendelni a szükséges munkálatokat.

1. **Fapótlás**

A munkák fontos részét képezi a fakivágások utáni fapótlás is. A fafenntartási kérések mellett rendszeresen érkeznek a Szociális Foglalkoztatóba fapótlási kérések is. Ezeket szintén egy helyszíni szemle során vizsgáljuk ki. Elsősorban azt nézzük meg, hogy van-e elegendő hely az adott zöld sávban egy facsemete számára. E kérések kapcsán így fordulhat elő, hogy a fapótlások nem minden esetben ott történnek ahol egy fa kivágásra került. Amikor a zöld sáv nem alkalmas új fa telepítésére, vagy előfordul, hogy a lakó kifejezetten nem kér új fát a háza elé, egyéb közterületen jelöljük meg fa ültetését. Az ezen felüli lakossági kéréseknek köszönhetően viszont mindig találunk olyan helyet a pótlandó fáknak, ahol szívesen fogadják és gondozzák őket.

A fapótlásokra ősszel szoktunk sort keríteni, ugyanis a gyakorlati tapasztalatunk az, hogy az ősszel telepített fáknak legnagyobb az eredési százaléka. A 2015-ben a fapótlások sajnos anyagi keret hiányában elmaradnak.

1. **Kapcsolat a lakossággal**

A bejelentők email formájában kapnak visszajelzést, amennyiben rendelkezésünkre áll ilyen jellegű elérhetőségük. A személyesen, telefonon illetve levélben tett bejelentésekre nem áll módunkban külön válaszolni, ugyanis az ebből fakadó postai és telefonköltségeket már nem tudja Intézményünk megfinanszírozni. A bejelentések átlagos átfutási ideje a bejelentés beérkezésétől a munkálat elvégzéséig körülbelül 1-1,5 hónap. A 2015-ös év ebből a szempontból rendkívüli, ugyanis a július 08-ai vihar felülírt minden eljárási rendet és költségvetési tervet. Folyamatosan vizsgáljuk fölül a vihar előtt beérkezett bejelentéseket.

1. **Fasori növényvédelem**

A fasorfenntartás metszési munkálatai mellett a Szociális Foglalkoztató rendszeresen, évente 2-3 alkalommal a kártevők megjelenésétől függően végeztet növényvédelmi kezeléseket a kerület fasoraiban található platán és vadgesztenyefákon. A platánfák apiognomóniás levélbetegsége és csipkéspoloska ellen, a vadgesztenyefák esetében guignardiás levélfoltosság és levélaknázómoly ellen szükséges védekezni. A munkálatokat jelentős szakmai tapasztalattal és saját „megfigyelő rendszerrel” rendelkező külső vállalkozóval végeztetjük.

1. **Összegzés**

Összességében megállapítható, hogy Pesterzsébet faállománya elöregedett sok esetben a fák túlnőtték a zöld sávokat. A jelenlegi utcaszerkezet és közműhálózat rendkívül behatárolja a lehetőségeinket. Hosszú távon előre gondolkozva a nagy és idős fák folyamatos cseréje lenne a célravezető. Az alacsonyan, és sajnos az utcák mind két oldalán húzódó légvezetékek miatt, csak kis lombkoronájú, kis termetű fák ültetésében gondolkodhatunk. A kezdeti kivágási és az új fák telepítési költségek után viszont a későbbiekben sokkal kisebb fenntartási költségekkel járnának ezek a típusú fák.

Az új fasorok esetében szigorúan tartani kell majd a 4-5 éves után követést, amely a fák rendszeres Önkormányzat által finanszírozott locsolását jelenti, mert a tapasztalatunk az, hogy a lakosság, az elültetett fákat nem gondozza.

Budapest, 2015. október 29.

Adorján Csilla Soltész Viktória

Intézményvezető Kertészeti vezető